L-Unjoni Ewropea jiddispjaċiha ħafna dwar l-attivazzjoni sħiħa tal-Att Helms-Burton (LIBERTAD) tal-1996 mill-Istati Uniti. Id-deċiżjoni li jiġi attivat it-Titolu III, u l-ftuħ tat-triq għal azzjoni taħt it-Titolu IV, hija ksur tal-impenji mwettqa fil-ftehimiet bejn l-UE u l-Istati Uniti tal-1997 u l-1998, li kienu ġew rispettati miż-żewġ naħat mingħajr interruzzjoni minn dak iż-żmien. Dan ser jikkawża frizzjoni bla bżonn u jdgħajjef il-fiduċja u l-prevedibbiltà fis-sħubija transatlantiku. L-UE tqis l-applikazzjoni extraterritorjali ta' miżuri restrittivi unilaterali bħala li tmur kontra d-dritt internazzjonali u ser tuża l-miżuri adatti kollha biex jiġu indirizzati l-effetti tal-Att Helms-Burton, inkluż b'rabta mad-drittijiet tagħha tad-WTO u permezz tal-użu tal-Istatut ta' Mblukkar tal-UE. L-UE ser tkompli taħdem mas-sħab internazzjonali tagħha li wkoll esprimew it-tħassib tagħhom f'dan ir-rigward. Il-Pajjiżi Kandidati t-Turkija, il-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.